Økonomi- og indenrigsminister Simon Emil Ammitzbøll-Bille (LA) bliver kritiseret fra begge sider i Folketinget for at bruge sine embedsmænd i en partipolitisk sammenhæng.

Det sker, fordi lækkede notater og mailkorrespondancer fra ministeriet viser, at LA-ministeren har bedt sine ansatte om at regne på 49 forslag, hvoraf adskillige er partipolitiske mærkesager og elementer, som indgår i Liberal Alliances politiske 2025-plan. Samtidig oplyser en central kilde i Finansministeriet til Politiken, at de 49 punkter ikke er en del af et kommende regeringsoplæg.

Beregningerne – som omhandler alt fra fjernelse af topskatten, halvering af barselsperioden, afskaffelse af værnepligten og en markant sænkning af ulandsbistanden – bliver i de interne dokumenter kaldt »policyudvikling«.